’Najmi nga tentoo̱ bꞌa̱ tíxinnu̱u.
An be yá xi jꞌajián.
Tu̱nga tjíhín ni nga ku̱i̱tjusun éhe̱n Nti̱a̱ná xi bꞌa̱ tsꞌín tjítꞌa:
“Xi kjineko̱na ni̱ñu̱,
kui xi ja kama nda̱ kontra̱na̱.”
Ndꞌa̱i̱ bꞌa̱ tíxinnu̱u kintehe̱ ni nga ku̱i̱tjusun ni xi tjíhin nga ka̱ma,
tu̱ xi nkꞌie nga bꞌa̱ ka̱moo̱ sꞌe̱jihi̱nnu̱u nga an xi tu̱ bꞌa̱ tsꞌín tíi̱jñaná.
Kju̱axi̱ ni xi tíxinnu̱u.
Xi tsꞌi̱ínkjáíhi̱n xu̱ta̱ xi tsꞌinkjíá,
kui xi an títsꞌínkjáínna.
Ko̱ xi tsꞌi̱ínkjáínna,
kui xi títsꞌínkjáíhi̱n xi kitsꞌín nibána.
A̱sꞌa̱i xí tsꞌatséhé ani̱ma̱ha̱ Jesu ko̱ bꞌi̱ kitsú:
—Kju̱axi̱ ni xi tíxinnu̱u.
Tíjñajinnu̱u nku xi tsꞌi̱ínkjasꞌenna.
A̱sꞌa̱i bꞌi̱ ngján i̱ncha tsaseꞌa xinkjín já niꞌyakuyóo̱,
a̱tꞌaha̱ najmi be yá xi títsu Jesu.
Yo̱ tíjñatꞌa tiñaha̱ Jesu nda̱ niꞌyakuyá xi ꞌyún tjoho̱ nga tíjñatꞌako̱ho̱ yámixo̱.
Kui nga jyukjꞌi Simon Pedro̱ kingjásjaiya se̱he̱n ra̱ nda̱ niꞌyakuyá xuꞌbo̱ nga ngju̱ásjaiyaha̱ Jesu yá xi títsu.
A̱sꞌa̱i nda̱ niꞌyakuyóo̱ ꞌyún ngjikꞌún saha̱ Jesu ko̱ bꞌi̱ kitsú:
—Ji Nda̱ Nti̱a̱,
¿yá xi bꞌa̱ tsꞌi̱íu̱n?
Bꞌi̱ kitsú Jesu:
—Xi tsꞌinkꞌanchi̱hi̱ ni̱nku̱a̱n ko̱ tsjaha̱,
kui xi bꞌa̱ tsꞌi̱íu̱n.
A̱sꞌa̱i kitsꞌínkꞌanchi̱ ni̱nku̱o̱n ko̱ Juda̱ Iscariote̱ kitsjáha̱,
kui xi ntíhi̱ Simon.
Nkꞌie nga kikꞌa̱i̱hi̱ Juda̱ ni̱nku̱o̱n,
jasꞌenjihi̱n nda̱nindoo̱.
A̱sꞌa̱i bꞌi̱ kitsúhu̱ Jesu ndo̱:
—Ki̱tsa̱ nꞌe̱i̱ ni xi nꞌe̱i̱.
Tu̱nga ndahá nku xi tjíntutꞌá yámixo̱ najmi kamankjihi̱n á bꞌa̱ kitsúhu̱ ra̱.
Tjín xi kitsꞌínnkjinkꞌun nga bꞌa̱ kitsú nga tjíhin nga kꞌu̱a̱tse Juda̱ ni xi machjén sꞌíu̱ ko̱ a ra̱ nga tsjáha̱ to̱on xu̱ta̱ xꞌa̱n,
a̱tꞌaha̱ Juda̱ fꞌátjo to̱oo̱n.
Nkꞌie nga kikꞌa̱i̱hi̱ ni̱nku̱o̱n Juda̱,
tje̱nꞌyún tsitjusjehé na̱tsiu̱n.
Ja jyun kui chu̱bo̱.
Nkꞌie nga ja ngji Juda̱,
bꞌa̱ kitsú Jesu:
—Ndꞌa̱i̱ sa̱kúchji kju̱a̱chánkaha̱ Ntíhi̱ Nda̱xꞌi̱u̱n,
ko̱ ni xi tsꞌi̱ín Ntíhi̱ Nda̱xꞌi̱u̱n ku̱a̱kúchji kju̱a̱chánkaha̱ Nti̱a̱ná.
Ko̱ tsa Ntíhi̱ Nda̱xꞌi̱u̱n ku̱a̱kúchji kju̱a̱chánkaha̱ Nti̱a̱ná,
bꞌa̱ ta̱ tsꞌín Nti̱a̱ná ku̱a̱kúchji kju̱a̱chánkaha̱ Ntíu̱.
Ja ma ma bꞌa̱ ka̱moo̱.
Jun ntína̱,
tu̱ kutjuhú tíi̱jñajin sanu̱u.
Ku̱i̱nchísjainú tu̱nga má nga kfíán najmi ka̱ma kuankíún.
Bꞌa̱ ta̱ tíxinnu̱u ndꞌa̱i̱ xi nkú nga ta̱ kixihi̱n xu̱ta̱ xingisoo̱.
’Tsjanu̱u nku kju̱a̱téxuma tse̱tse̱:
Nꞌe̱tjó xinki̱u.
Xi nkú nga tsꞌín tjona jun,
bꞌa̱ ta̱ tsꞌín nꞌe̱tjó xinki̱u.
Bꞌa̱ tsꞌín sku̱e̱he ngayjee̱ xu̱ta̱ nga jun xi já niꞌyakuyána̱,
tsa nꞌe̱tjó xinki̱u.
Bꞌa̱ kitsú Simon Pedro̱:
—Ji Nda̱ Nti̱a̱,
¿má xi tje̱hen kꞌúín?
Bꞌi̱ kitsú Jesu:
—Najmi ka̱ma tsjénnkiní ndꞌa̱i̱ má nga kfíán,
tu̱nga a̱skahán ni tsjénnkiní.
Bꞌa̱há ta̱ kitsú ngáha Pedro̱:
—Ji Nda̱ Nti̱a̱,
¿á najmi ka̱ma tsjénnkihi ra ndꞌa̱i̱?
Tjínkuhu̱ kꞌan nga ku̱a̱yántjaihi ra.
Bꞌi̱ kitsú Jesu:
—¿A tjínkuhu̱ kꞌuin nga ku̱a̱yántjaihiní?
Kju̱axi̱ ni xi tíxihin.
Kintehe̱ ni nga kji̱ntá xa̱nto̱ bꞌa̱ ku̱i̱xín nga najmi yaní jan ni̱yá tjíhin.